Stormers dalk Roberts, Kitshoff kwyt | Netwerk24
Stormers dalk Roberts, Kitshoff kwyt
Deur Stephen Nell 17 Maart 2020 05:59
As die Superrugby-reeks hervat, sal die Stormers waarskynlik vir die res van hul veldtog sonder hul Walliese senter, Jamie Roberts, en die Springbok-loskopstut Steven Kitshoff moet regkom.
Die Springbok-stut Steven Kitshoff kan weens 'n geskeurde borsspier vir tot vier maande op die kantlyn wees. Foto: Gallo Images
Daar word betroubaar verneem dat Roberts moet terugkeer Brittanje toe om sy visum te hernu en weens die koronavirus-kwessie nie weer Suid-Afrika toe sal kan reis nie.
Die prognose oor Kitshoff het ook versleg van tussen 4 en 6 weke langs die kantlyn tot vier maande weens 'n geskeurde borsspier.
Herschel Jantjies, die Stormers se Bok-skrumskakel, het ook in die afgelope naweek se nederlaag teen die Haaie sy been gebreek en gaan vir 3 tot 4 maande buite aksie wees. Dit plaas hom op die krukkelys saam met sy mede-Springbokke Pieter-Steph du Toit, Siya Kolisi en Bongi Mbonambi.
Jean-Luc du Plessis, wat op losskakel begin het teen die Haaie, het ook 'n harde hou in die ribbes gekry.
As die reeks onderbreek moes word, het dit waarskynlik op die regte tyd gekom vir die Kapenaars.
Sanzaar, die beheerliggaam vir rugby in die Suidelike Halfrond, het die toernooi Saterdag vir 'n onbepaalde tydperk opgeskort.
Volgens Andy Marinos, uitvoerende hoof van Sanzaar, sal die Superreeks afgelas word indien dit nie binne die volgende vyf weke voortgaan nie.
"Ons is uiters teleurgesteld vir die spelers, ons ondersteuners, uitsaaiers en vennote, maar gegewe die kompleksheid van die toernooi-struktuur, en die geografiese gebiede wat ons dek, het ons geen ander keuse nie," sê Marinos.